雜歌謠辭 李夫人歌
作者：鮑溶
朝代：唐

paragraphs: 璿閨羽帳華燭陳，方士夜降夫人神。
葳蕤半露芙蓉色，窈窕將期環珮身。
麗如三五月，可望難親近。
嚬黛含犀竟不言，春思秋怨誰能問。
欲求巧笑如生時，歌塵在空瑟銜絲。
神來未及夢相見，帝比初亡心更悲。
愛之欲其生又死，東流萬代無回水。
宮漏丁丁夜向晨，煙銷霧散愁方士。